Kieseradresse: Hof vra tydelike ooreenkoms tussen partye | Maroela Media
Kieseradresse: Hof vra tydelike ooreenkoms tussen partye
Die konstitusionele hof het Maandag die Onafhanklike Verkiesingskommissie (OVK) gevra of daar 'n kans is dat die onderskeie partye 'n tussentydse oplossing tussen hulle kan vind vir die kwessie oor kiesers se volledige adresse op die kiesersrol.
Die hof het Maandag 'n dringende aansoek deur die OVK aangehoor om 'n vorige besluit van die verkiesingshof ter syde te stel. Die verkiesingshof het vroeër beslis die tussenverkiesings, wat in Februarie in Potchefstroom (Tlokwe) gehou sou word, moet uitgestel word. Die hof het die OVK beveel om die fisieke woonadresse van mense op die kiesersrol te bevestig vir toekomstige verkiesings.
Hoofregter Mogoeng Mogoeng het adv. Andre Bosman, die regsverteenwoordiger van die onafhanklike partye, gevra of die partye "na mekaar kan uitreik" en gemene gronde oor die kwessie kan vind.
"Is dit 'n redelike voorstel om aan die partye te maak dat julle tussen nou en die lewering van die uitspraak, wanneer ons tot daardie punt kom, met mekaar probeer ooreenkom op redelike voorwaardes wat die hof dan kan oorweeg?" het Mogoeng gevra. "Sulke voorwaardes sal ten doel hê om seker te maak dat die verkiesing wel voortgaan, maar ook voorsiening maak dat [die OVK] wel aan al die nodige wetlike vereistes voldoen binne die kort tydperk wat vir hulle beskikbaar is."
Bosman het geantwoord dat daar geen rede is hoekom ander opsies nie oorweeg kan word nie en dat die OVK na kiesers kan uitreik deur advertensies in massamedia soos SMS, radio en televisie. "Ons sal poog [om 'n oplossing te vind] en dit is in die belang van almal daarby betrokke om so 'n oplossing te vind," het Bosman gesê.
Adv. Anton Katz vir die DA het aan die hof gesê dat tussenverkiesings anders is as algemene verkiesings omdat daar "ander tipe uitdagings ter sprake is" soos by Tlokwe ervaar is. "Die situasie in algemene verkiesings, wanneer alle wyke op dieselfde tydstip stem, is dat ek na enige wyk toe kan gaan om te stem en my vinger sal met ink gemerk wees sodat ek nie weer by 'n ander wyk kan gaan stem nie. Of ek nou in die regte wyk gestem het of nie, ek het my reg uitgeoefen om te stem," het Katz gesê.
Hy het gesê tydens tussenverkiesings is die uitdaging dat daar slegs een wyk op 'n slag 'n verkiesing hou. Daarom kan 'n persoon opdaag en by die wyk stem, al is hy of sy nie geregtig om in die wyk te stem nie. Die DA was dus bekommerd daaroor dat die kiesersrol nie volledige adresse bevat nie, aangesien mense dan maklik by enige wyk kan stem in 'n tussenverkiesing.
Die onafhanklike kandidate, onder wie die DA en die IVP, staan die OVK se aansoek teen en voer aan die OVK is wetlik verplig om 'n kiesersrol met volledige adresse te kan voorsien. Die ANC, die departement van samewerkende regering (Cogta) en die Nasionale Huis van Tradisionele Leiers (NHTL) ondersteun die OVK se aansoek.
Katz het verder gesê daar is 'n komitee binne die OVK wat bestaan uit verteenwoordigers van die onderskeie partye wat reeds oor 'n oplossing vir die kwessie probeer ooreenkom het. "Soos ek verstaan, het onderhandelinge vasgeval. Daarom stel ons voor dat die OVK 'n bevel voorstel en enige party wat daarop wil reageer, moet dit binne 'n paar dae volgens die hof se vereistes doen."
Mogoeng het geantwoord hy is vas oortuig dat dit in die beste belang van al die partye is om 'n oplossing te probeer vind wat almal sal pas.
Motoris sterf langs Sasolburg-pad
Man wat glo meisie doodry weer in hof
Ai, die ANC beheerde IEC is reeds besig met hul truuks!
Hoekom was 12 miljoen kiesers so angstig om te stem al het hulle nie eens 'n blyplek/adres nie? Hulle weet waar om te registreer, maar weet nie waar hulle bly nie? Vreemd. Daar word beweer daar is chemiese middels wat die merkpen se ink wat gebruik word tydens die stemproses, binne 'n japtrap verwyder. Mens wonder of dit waar is.
Die gee van bewys van jou adres was standaard self in vorige verkiesings. Die OVK het jare al gehad om dit reg te stel. Hoekom is al die kiesers nie dieselfde behandel nie? Ek dog alles is so streng en regverdig gewees? Sal altyd verskonings opdis wat hulle pas. Waarvoor is RICA en FICA dan daar. Die meeste mense het tog seker 'n selfoon of bankrekening.
Hoekom kan ons nie elektronies stem waar alles op n sentrale data basis verwerk word en dit onmoontlik maak om twee keer te stem nie skakel alle papierwerk uit. Soos tereg gese word hoekom is RICA daar. Hierdie ink op die vinger en buidige stem stelsel is net om bedrog te pleeg.
Ek self al gesien in my eie woonbuurt hoe die ANC keer op keer wen, en nie dat ek ras aan stemme bind nie maar dis n klomp bejaardes wat hier bly en ek seker nie een van hulle sou ANC stem nie omdat hul alewig kla oor swak diens by munisipale instansies… maar nou ja..